Klaipėdos miesto savivaldybės 2020–2022 m.

strateginio veiklos plano dalis

**KLAIPĖDOS MIESTO SAVIVALDYBĖS**

**JAUNIMO POLITIKOS PLĖTROS PROGRAMOS (NR. 09) APRAŠYMAS**

|  |  |  |  |  |  |  |
| --- | --- | --- | --- | --- | --- | --- |
| Biudžetiniai metai | **2020-ieji metai** | | | | | |
| Asignavimų valdytojas | Savivaldybės administracija | | | | | |
| Programos pavadinimas | **Jaunimo politikos plėtros programa** | | | | Kodas | **09** |
| **Ilgalaikis prioritetas**  **(pagal KSP)** | Sveika, sumani ir saugi bendruomenė Miesto konkurencingumo didinimas | | | | **Kodas** | **I****III** |
| **Šia programa įgyvendinamas savivaldybės strateginis tikslas** | Užtikrinti gyventojams aukštą švietimo, kultūros, socialinių, sporto ir sveikatos apsaugos paslaugų kokybę ir prieinamumą | | | | Kodas | **3** |
| **Programos tikslas** | Kurti pažangią ir pilietišką visuomenę, skatinant jaunimo ir su jaunimu dirbančių organizacijų veiklą, iniciatyvas ir dalyvavimą visuomeninėje veikloje | | | | Kodas | **01** |
| **Tikslo įgyvendinimo aprašymas:**  Šios programos tikslas – užtikrinti, kad jaunas žmogus aktyviai dalyvautų visuomeninėje veikloje, lavintų savo įgūdžius savivaldos srityje, įsitrauktų į miesto gyvenimą.  **01 uždavinys. Aktyvinti jaunimo ir su jaunimu dirbančių organizacijų veiklą.**  Įgyvendinant uždavinį bus vykdomos šios priemonės:  *Jaunimo ir su jaunimu dirbančių organizacijų bei jų iniciatyvų skatinimas.* Priemonė skirta jaunimo organizacijų (toliau – JO) ir su jaunimu dirbančių organizacijų (toliau – SJDO) skatinimui per projektines veiklas. Projektai gali būti savivaldybės, nacionalinio ir tarptautinio lygio. Planuojami finansuoti projektai: 1) JO ir SJDO galimybių plėtojimo ir institucinės paramos projektai, kuriais siekiama didinti JO ir SJDO veiklos kokybę ir efektyvumą bei užtikrinti nuolatinės veiklos tęstinumą; 2) jaunimo iniciatyvų projektai, kuriais siekiama spręsti įvairias jaunimo problemas ir didinti jaunų žmonių aktyvų dalyvavimą įvairiose veiklose (visuomeninėse, socialinėse, savanorystės, verslumą skatinančiose ir kt.). Konkurso būdu JO ir SJDO projektai bus atrenkami ir iš dalies finansuojami vadovaujantis Jaunimo projektų dalinio finansavimo iš savivaldybės biudžeto lėšų nuostatais, patvirtintais Klaipėdos miesto savivaldybės tarybos 2018 m. lapkričio 29 d. sprendimu Nr. T2-257 „Dėl Jaunimo projektų dalinio finansavimo iš Klaipėdos miesto savivaldybės biudžeto lėšų nuostatų patvirtinimo“. 2020 m. planuojama iš dalies finansuoti 16 JO ir SJDO projektų. JO ir SJDO iniciatyvos skatinamos tiek nacionaliniu (dažniausiai tokius projektus finansuoja Lietuvos Respublikos socialinės apsaugos ir darbo ministerija), tiek tarptautiniu (dažniausia tai ERASMUS+) lygiu. Įvairiems projektams bendrojo finansavimo dydis yra skirtingas ir gali svyruoti nuo 10 % iki 30 %, priklausomai nuo nacionalinių ir tarptautinių projektų finansavimo nuostatų. Dažniausiai organizacijos, gaunančios savivaldybės bendrąjį finansavimą, tokiuose projektų konkursuose gauna papildomų balų arba vertinamos prioritetine tvarka. Planuojama, kad 2020 m. bendrąjį finansavimą gaus 1 projektas.  *Klaipėdos jaunimo įvaizdžio stiprinimas.* Bus toliau siekiama stiprinti bendrą Klaipėdos jaunimo įvaizdį, kuris sujungia Klaipėdos miesto aukštojo mokslo, profesinio mokymo ir bendrojo ugdymo įstaigas, JO ir SJDO, kitas nevyriausybines organizacijas (NVO) ir jaunimo iniciatyvas, leidžia tinkamai atstovauti ir reprezentuoti Klaipėdą jaunimo iniciatyvose nacionaliniu ir tarptautiniu lygiu. 2017 m. sukurtas bendras logotipas „Rinkis Klaipėdą“ ir jo naudojimo aprašas, pagal kurį pagaminta atributika bei reprezentatyvios priemonės. Šiam logotipui reklamuoti ir skleisti žinią apie Klaipėdos jaunimą 2020 m. taip pat planuojama suorganizuoti 5 renginius, gerinančius Klaipėdos jaunimo įvaizdį ir tampančiais tradiciniais mieste:  - „Rinkis Klaipėdą. Studijų regata‘20“ (planuojamas dalyvių skaičius –2500);  - „Rinkis Klaipėdą. Rugsėjo 1-osios šventė“ (planuojamas dalyvių skaičius – 1000);  - „Rinkis Klaipėdą. Jaunimo savaitgalis“ (planuojamas dalyvių skaičius – 500);  - „Rinkis Klaipėdą. Jaunimo lyderiai“ (planuojamas dalyvių skaičius – 150);  - „Rinkis Klaipėdą. Spalvų bėgimas“ (planuojamas dalyvių skaičius – 1000).  *Jaunimo pritraukimas į Klaipėdos miestą.* Siekiama vykdyti priemones, kurios pritrauktų jaunimą į Klaipėdą. Norima pritraukti Vakarų regiono ir kitų regionų moksleivius ir jaunuolius Klaipėdoje studijuoti, dirbti ir gyventi, pristatyti Klaipėdą kaip studijų, verslo ir draugišką jaunimui miestą. Siekiant paskatinti gabius ir talentingus moksleivius studijuoti Klaipėdoje, bus skiriama 40 stipendijų gabiems ir talentingiems Klaipėdos aukštųjų mokyklų I kurso studentams.  2019 m. vykusiame kasmetiniame Vakarų Lietuvos regiono renginyje „Jaunimo vasaros akademija“ Klaipėdos miestas perėmė iš Klaipėdos rajono renginio vėliavą ir galimybę organizuoti Jaunimo vasaros akademiją Klaipėdoje 2020 m. Į šį renginį kasmet susirenka daugiau kaip 200 jaunų žmonių iš Vakarų Lietuvos regiono savivaldybių, vyksta įvairūs mokymai ir keičiamasi gerąja patirtimi. 2020 m. renginys įvyks Klaipėdoje, jo metu planuojama surinkti apie 300 dalyvių.  *Tarptautinio bendradarbiavimo plėtojimas.* 2018 m. Klaipėdos miestas laimėjo Europos jaunimo sostinės 2021 m. titulą. Tapus Europos jaunimo sostine 2021 m. planuojama pradėti įgyvendinti paraiškoje numatytą programą. 2019-ieji buvo įsitraukimo metai, 2020 m. planuojama iš esmės pradėti įgyvendinti projektą. Programa sudaryta iš 9 platformų: dialogai (jaunimo socialinių ir pilietinių teisių užtikrinimo platforma), lyderystė (jaunimo verslumo platforma), erdvės (saugių, atvirų erdvių plėtojimo pritaikymo platforma), solidarumas (savanorystės ir jos pripažinimo skatinimas, darnaus vystymosi ir humanitarinės pagalbos platforma), kūryba (jaunimo kūrybiškumo platforma), šiaurė–pietūs (jaunimo renginių, bendruomenės įtraukties platforma), spalvos (terpės atvirai bręsti platforma), horizontalios programos – jungtys (vietos, nacionalinio, regioninio ir tarptautinio bendradarbiavimo plėtojimo platforma), potencialas (gebėjimų stiprinimo ir programos vystymo platforma). Būtų rengiama Jaunimo politikos plėtros strategija, konsultuojamasi su Europos jaunimo forumu, Europos jaunimo sostinių tinklu, nacionaliniais partneriais, rengiamas ir diegiamas struktūruotas, reguliarus ir realus jaunimo įtraukimo į su jaunimu susijusių klausimų nagrinėjimą modelis (Jaunimo ambasadorių forumas). Pagal programos kryptis bus vykdomos tokios veiklos:  – VEIK: dalyvavimas Europos jaunimo politikos renginiuose; Europos solidarumo korpuso, savanorystės galimybių pristatymo – patirties renginiai, #Chooseklaipeda ambasadorių programa;  – KURK: jaunimo verslo konsultantų / mentorių tinklo kūrimas, verslumo renginys „Jaunimas – jaunimui“, edukaciniai renginiai verslui lyčių lygybės klausimais;  – ATSKLEISK: sporto renginiai viešose miesto erdvėse, vaivorykštės dienos, jaunimo bendradarbiavimo iniciatyvos periferinėse miesto dalyse;  – JUNGTYS: bendradarbiavimas su EJS2021 miestais – kandidatais, EJS tinklu, Baltijos šalių bendradarbiavimo renginiai, iniciatyvos, projektai.  – POTENCIALAS: jaunimo organizacijų ir su jaunimu dirbančių asmenų kompetencijų stiprinimo poreikių tyrimai, jaunimo gebėjimų ugdymo platformos kūrimas.  Klaipėdos miesto savivaldybės jaunimo atstovai nuolat kviečiami dalyvauti įvairiuose tarptautiniuose renginiuose, susijusiuose su integruotos jaunimo politikos formavimu. Kai kurie iš jų jau tapę tradiciniais. 2020 m. planuojama deleguoti 4 jaunimo atstovus į įvairius tarptautinius renginius, susijusius tiek su Europos jaunimo sostinės 2021 m. programa, tiek ir su Baltijos miestų sąjungos Jaunimo komisijos renginiais. Taip pat visada gaunami įvairūs pasiūlymai iš Lietuvos jaunimo organizacijų tarybos, kuri siūlo dalyvauti jauniems žmonėms renginiuose Europoje. Būtent pasitelkiant šią priemonę būtų sudaryta galimybė jauniems žmonėms dalyvauti įvairiuose renginiuose tiek nacionaliniuose, tiek tarptautiniuose renginiuose.  *Premijų už miestui aktualius ir pritaikomuosius darbus skyrimas Klaipėdos aukštųjų ir profesinių mokyklų absolventams.* Vadovaujantis 2013 m. sausio 28 d. Klaipėdos miesto savivaldybės ir Klaipėdos universiteto pasirašyta bendradarbiavimo sutartimi ir kasmet tvirtinamu Klaipėdos miesto savivaldybės ir Klaipėdos universiteto bendradarbiavimo planu, buvo vykdoma priemonė „Piniginės premijos už miestui aktualų ir pritaikomąjį mokslinį darbą (bakalauro, magistro ar daktaro disertacijos) įsteigimas ir mokėjimas“. Klaipėdos miesto jaunimo ir Klaipėdos miesto akademinių reikalų tarybų iniciatyva buvo pasiūlyta premijas mokėti ne tik Klaipėdos universiteto studentams, bet ir kitų aukštųjų arba profesinių mokyklų absolventams. 2020 m. planuojama pinigines premijas už miestui aktualius ir pritaikomus darbus skirti 15-ai absolventų.  *Klaipėdos jaunimo situacijos tyrimo parengimas.* Numatoma kas 4 metus vykdyti jaunimo situacijos Klaipėdoje tyrimą, kuris leistų identifikuoti esminius iššūkius, susijusius su šios grupės Klaipėdos miesto gyventojais, ir pasiūlytų problemų sprendimo alternatyvas. Paskutinis tyrimas buvo atliktas 2019 m., kitas planuojamas atlikti 2021 m.  *Atvirųjų jaunimo erdvių steigimas.* Vakarų Europoje atviras darbas su jaunimu yra ilgametes tradicijas turinti darbo su jaunimu forma, prieš keliolika metų (2006 m.) pradėjusi tvirtintis Lietuvoje. Atvira jaunimo erdvė steigiama atsižvelgiant Atvirųjų jaunimo centrų ir erdvių koncepciją, patvirtintą Jaunimo reikalų departamento prie Socialinės apsaugos ir darbo ministerijos direktoriaus 2010 m. balandžio 7 d. įsakymu Nr. 2V-38-(1.4). Atvira erdvėyra erdvė arba patalpa, skirta ir pritaikyta atviro darbo su jaunimu vykdymui, t. y. galinti būti institucijoje (kultūros, švietimo, sporto ar socialinėje), nekeičiant institucijos juridinio statuso ir pritaikoma atviram darbui su jaunimu panaudojant jau esamą priemonių ar metodinę bazę. 2021 m., remiantis Jaunimo reikalų departamento rekomendacijomis ir atlikta analize, numatoma įkurti dar vieną atvirą jaunimo erdvę.  *Jaunimo savanoriškos tarnybos modelio įgyvendinimas.* Savanoriška veikla sudaro galimybes jaunam žmogui mokytis, pažinti naujas sritis, išsiaiškinti profesinius polinkius, viską atliekant patyriminiu būdu, taip pat skirti savo laiką kitiems, tiems, kas laukia pagalbos ar tiesiog dėmesio. Savanorių Lietuvoje daugėja kasdien, augantis savanorių ir jaunų asmenų, norinčių atlikti savanorišką veiklą, skaičius rodo augantį jaunimo pilietiškumą. Žmogaus įsipareigojimas sistemingai skirti savo laiką savanorystei – tai savanoriška tarnyba, kurios metu neformaliuoju būdu yra įgaunamos socialinės, asmeninės, profesinės kompetencijos. Siekiant tinkamo įgytų kompetencijų pripažinimo, svarbu užtikrinti šią veiklą organizuojančių organizacijų veiklos kokybę bei prieinamumą kiekvienam Klaipėdoje gyvenančiam jaunam žmogui, nepriklausomai nuo jo amžiaus, veiklos ar turimų gebėjimų. 2018 m. Lietuvos Respublikos socialinės apsaugos ir darbo ministerijai patvirtinus Lietuvoje pradėjo veikti Jaunimo savanoriška tarnyba, kuri kviečia visus jaunuolius nuo 14 m. iki 29 m. atlikti savanorišką tarnybą pasirinktoje, kokybės ženklą (akreditaciją) turinčioje, organizacijoje ir gauti įgytų kompetencijų pripažinimą. Jaunimo savanoriškos tarnybos programa numato sistemingą savanorišką veiklą ne mažiau kaip 6 mėnesius po 40 val. (iš viso ne mažiau kaip 240 val.). Siekiant užtikrinti teikiamų paslaugų kokybę, jaunimo savanorišką veiką organizuojančios ir savanorius priimančios organizacijos, jų atstovai yra akredituojami ir konsultuojami Jaunimo reikalų departamento prie Socialinės apsaugos ir darbo ministerijos specialistų.  Siekiant išlaikyti savanorišką veiklą organizuojančių organizacijų paslaugų teikimo kokybę Klaipėdos miesto savivaldybė numato 2020–2022 metais finansinį prisidėjimą. Prisidėjimas yra būtinas norint, kad kuo daugiau Klaipėdos jaunimo įsitrauktų į savanorišką veiklą. Šiuo metu Klaipėdoje veikia dvi savanorišką veiklą organizuojančios organizacijos bei 10 savanorius priimančių organizacijų. Šis organizacijų skaičius kiekvienais metais didėja. | | | | | | |
| **01 tikslo rezultato vertinimo kriterijai** | | | | | | |
| Kriterijaus pavadinimas,  mato vnt. | | Savivaldybės administracijos padalinys, atsakingas už rodiklio reikšmių pateikimą | Kriterijaus reikšmė, metais | | | |
| 2019 | 2020 | 2021 | 2022 |
| Jaunų žmonių, dalyvaujančių iš savivaldybės biudžeto finansuojamų projektų ir renginių veiklose, skaičius | | Jaunimo reikalų koordinatorius | 8500 | 9000 | 10 000 | 11 000 |
| **Galimi programos vykdymo ir finansavimo variantai:**  Klaipėdos miesto savivaldybės biudžeto lėšos, ES lėšos. | | | | | | |
| **Klaipėdos miesto savivaldybės 2013–2020 metų strateginio plėtros plano dalys, susijusios su vykdoma programa:**  1.1.2 uždavinys. Sudaryti sąlygas kokybiškai jaunimo saviraiškai. | | | | | | |

Priedas – 2020–2022 m. Jaunimo politikos plėtros programos (Nr. 09) tikslų, uždavinių, priemonių, priemonių išlaidų ir produkto kriterijų suvestinė.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_